ગુજરાત પાસે પણ આવા એક ઉત્તમ ગાયિકા છે, જેણે સંગીતનું કોઈ પાયાનું શિક્ષણ નથી લીધું, કોઈ વિધિવત તાલીમ નથી લીધી અને છતાં તેના કંઠની તમતમતી, મીઠી હલક શ્રોતાઓને ડોલાવી દે છે. તદ્દન નિરક્ષર એવા આ આદિવાસી કલાકારે ગુજરાતનાં ભુલાતાં જતાં લોકગીતોને પોતાનો કંઠ આપીને ફરી એક વાર ઘરે ઘરે ગુંજતાં કર્યાં. એને કારણે આપણાં કેટલાંક ઉત્તમ લોકગીતો જેવાં કે ‘મારે ટોડલે બેઠો રે મોર ક્યાં બોલે‘. ‘હું તો કાગળિયા લખી લખી થાકી‘ વગેરેથી યુવાપેઢી પચિચિત થઈ. વિસરાતાં જતાં આપણાં લોકગીતો અને લોકસંગીતને પુનર્જીવિત કરવા બદલ ૧૯૯૧માં ભારત સરકારે આ કલાકારને �‘પદ્મશ્રી‘થી સન્માનિત કર્યાં. અનોખી મીઠાશ અને હલકવાળો કંઠ ધરાવતી આ ગાયિકા એ બીજું કોઈ નહીં, પણ દિવાળીબેન ભીલ.